ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔ ՆԵՐՄՈՒԾՎՈՂ ԹՌՉՆԱՄՍԻ ՆԿԱՏՄԱՄԲ ՍԱԿԱԳՆԱՅԻՆ ՔՎՈՏԱ ԿԻՐԱՌԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ՄԱՍԻՆ

1. ԱՆՀՐԱԺԵՇՏՈՒԹՅՈՒՆԸ

Եվրասիական տնտեսական հանձնաժողովի Կոլեգիայի 2021 թվականի օգոստոսի 17-ի N 102 որոշմամբ Հայաստանի Հանրապետությանը հատկացվել է սակագնային արտոնությամբ 44․0 հազ․ տոննայի չափով թռչնամսի ներմուծման թույլատրելի ծավալ, որից 30․0 հազ տոննայի բաշխումն իրականացվել է ՀՀ կառավարության 2022 թվականի հունվարի 27-ի N 100-Ն որոշման շրջանակներում։

Հաշվի առնելով այն հանգամանքը, որ Հայաստանի Հանրապետություն ներմուծվող թռչնամսի մատակարարման հիմնական շուկաներից մեկը հանդիսանում է Ուկրաինայի Հանրապետությունը, իսկ ներկայումս ընթացող ռուս -ուկրաինական ռազմական գործողությունները անհնարին են դարձնում վերոնշյալ շուկայից անխափան մատակարարումների իրականացումը, նախատեսվում է առաջարկվող իրավական կարգավորման շրջանակներում ՀՀ տնտեսվարող սուբյեկտներին հնարավորություն ընձեռել ևս 4․0 հազ․ տոննայի չափով մատակարարումներ իրականացնել երրորդ երկրների շուկաներից, բացառապես Հայաստանի Հանրապետության տարածքում մսամթերքի արտադրության համար։

Անհրաժեշտ է նաև արձանագրել, որ ՀՀ մի շարք տնտեսավարող սուբյեկտներից ստացված դիմումների համաձայն՝ վերջիններիս մոտ առաջացել են որոշակի խնդիրներ՝ պայմանավորված այն հանգամանքով, որ ԵԱՏՄ այլ անդամ պետություններ, մասնավորապես՝ Ռուսաստանի Դաշնությունը և Բելառուսի Հանրապետությունը, նույն որոշման շրջանակներում ստանալով թռչնամսի ներկրման սակագնային քվոտայի ավելի մեծ չափաքանակ և դրանով իրականացնելով մսամթերքի արտադրություն, ներկայումս լրջորեն մրցակցում են տեղական համանման ապրանքների արտադրողների հետ՝ երբեմն ստեղծելով մրցակցային անհավասար իրավիճակ։

1. ԸՆԹԱՑԻԿ ԻՐԱՎԻՃԱԿԸ ԵՎ ԽՆԴԻՐՆԵՐԸ

Եվրասիական տնտեսական հանձնաժողովի Կոլեգիայի 2021 թվականի օգոստոսի 17-ի «Եվրասիական տնտեսական միության մաքսային տարածք ներմուծվող առանձին տեսակի գյուղատնտեսական ապրանքների նկատմամբ 2022 թվականի համար սակագնային քվոտա, ինչպես նաև Եվրասիական տնտեսական միության անդամ պետությունների տարածք ներմուծվող նշված ապրանքների նկատմամբ սակագնային քվոտայի ծավալներ սահմանելու մասին» N 102 որոշմամբ հաստատված է թռչնամսի նկատմամբ սակագնային քվոտայի կիրառում մեկ տարի ժամկետով։

 Հիմք ընդունելով Եվրասիական տնտեսական հանձնաժողովի Կոլեգիայի 2021 թվականի օգոստոսի 17-ի N 102 որոշումը, անհրաժեշտություն է առաջացել մշակել արտաքին տնտեսական գործունեության մասնակիցների միջև թռչնամսի Հայաստանի Հանրապետություն ներմուծման քվոտայի ծավալների բաշխման կարգը:

Հաշվի առնելով, որ Եվրասիական տնտեսական միությանն անդամակցության շրջանակներում ոչ սակագնային կարգավորման պատասխանատու պետական կառավարման մարմինը ՀՀ էկոնոմիկայի նախարարությունն է, ուստի վերջինս ճանաչվում է թռչնամսի նպատակային նշանակության հավաստման վերաբերյալ եզրակացություն, ինչպես նաև ներմուծման լիցենզիա տալու մասով լիազոր մարմին։

1. ՏՎՅԱԼ ԲՆԱԳԱՎԱՌՈՒՄ ԻՐԱԿԱՆԱՑՎՈՂ ՔԱՂԱՔԱԿԱՆՈՒԹՅՈՒՆԸ

Սակագնային կարգավորման ոլորտի քաղաքականություն

1. ԿԱՐԳԱՎՈՐՄԱՆ ՆՊԱՏԱԿԸ ԵՎ ԲՆՈՒՅԹԸ

Եվրասիական տնտեսական հանձնաժողովի Կոլեգիայի 2021 թվականի օգոստոսի 17-ի N 102 որոշման պահանջների ապահովում, գործարար միջավայրի բարելավում:

1. ՆԱԽԱԳԾԻ ՄՇԱԿՄԱՆ ԳՈՐԾԸՆԹԱՑՈՒՄ ՆԵՐԳՐԱՎՎԱԾ ԻՆՍՏԻՏՈՒՏՆԵՐԸ

Նախագիծը մշակվել է ՀՀ էկոնոմիկայի նախարարության կողմից:

1. ԿԱՊԸ ՌԱԶՄԱՎԱՐԱԿԱՆ ՓԱՍՏԱԹՂԹԵՐԻ ՀԵՏ, ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ 2050, ԿԱՌԱՎԱՐՈՒԹՅԱՆ 2021 – 2026ԹԹ. ԾՐԱԳԻՐ, ՈԼՈՐՏԱՅԻՆ ԵՎ/ԿԱՄ ԱՅԼ ՌԱԶՄԱՎԱՐՈՒԹՅՈՒՆՆԵՐ

Նախագիծը չի բխում ռազմավարական փաստաթղթերից, մասնավորապես՝ Հայաստանի վերափոխման մինչև 2050 թվականի ռազմավարությունից,  ՀՀ կառավարության 2021 թվականի օգոստոսի 18-ի №1363-Ա որոշմամբ հավանության արժանացած Կառավարության 2021-2026թթ. ծրագրից։